О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 99. став 1. тачка 11. Устава Републике Србије, којим је, између осталог, прописано да Народна скупштина усваја завршни рачун Републике Србије, на предлог Владе.

II. РАЗЛОЗИ ЗА ДОНОШЕЊЕ ЗАКОНА

У складу са одредбама Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15, 99/16, 113/17, 95/18, 31/19, 72/19, 149/20, 118/21, 118/21-др. закон, 138/22 и 92/23), по истеку године за коју је буџет донет, саставља се завршни рачун буџета Републике Србије. У завршном рачуну буџета Републике Србије исказују се укупно остварени приходи и примања буџета, као и укупно извршени расходи и издаци у периоду од 1. јануара до 31. децембра године за коју је буџет донет.

Завршни рачун буџета Републике Србије за 2023. годину, припремљен је у складу са Законом о буџетском систему, на основу података из годишњих извештаја о извршењу буџета директних корисника средстава буџета Републике Србије и консолидованих годишњих извештаја о извршењу буџета директних корисника средстава буџета Републике Србије који у својој надлежности имају индиректне кориснике средстава буџета Републике Србије.

III. САДРЖИНА ЗАКОНА

Законом о буџету Републике Србије за 2023. годину („Службени гласник РС”, бр. 138/22 и 75/23 - у даљем тексту: Закон о буџету) планирани су приходи и примања од продаје нефинансијске имовине у износу од 1.904,0 млрд. динара, а расходи и издаци за набавку нефинансијске имовине у износу од 2.031,4 млрд. динара. Закон о буџету приказује приходе и примања и расходе и издатке по бруто принципу, који подразумева приказивање прихода и примања, као и расхода и издатака по свим изворима финансирања.

Приликом извршавања расхода и издатака буџета Републике Србије у 2023. години за извор 01 - Приходи из буџета, било је неопходно да се додељене апропријације за поједине директне кориснике буџетских средстава мењају на захтев директног корисника и повећају на терет текуће буџетске резерве. Апропријације за друге изворе мењане су на захтев директних корисника буџетских средстава, а у складу са оствареним приходима и примањима.

Остварени приходи и примања буџета Републике Србије за 2023. годину износе укупно 1.961,2 млрд. динара, односно 103% у односу на план, од чега трансфери између буџетских корисника на различитом нивоу власти, приходи од продаје добара и услуга и донације ван система извршења буџета износе укупно 71,2 млрд. динара.

У структури укупних прихода и примања буџета учествовали су приходи и примања од:

- пореза на додату вредност, у износу од 842,9 млрд. динара, са учешћем од 42,9% и остварењем од 102,3% од планираних;

- акциза, у износу од 366,9 млрд. динара, са учешћем од 18,7% и остварењем од 101,4% од планираних;

- пореза на добит правних лица, у износу од 236,0 млрд. динара са учешћем од 12,0% и остварењем од 99,2% од планираних;

- пореза на доходак грађана, у износу од 113,4 млрд. динара са учешћем од 5,8% и остварењем од 101,7% од планираних;

- царина, у износу од 81,1 млрд. динара са учешћем од 4,1% и остварењем од 97,7% од планираних.

Остали порески приходи, у износу од 14,6 млрд. динара, учествују са 0,7% у структури остварених прихода и примања буџета и остварењем од 101,8% од планираних, док непорески приходи, у износу од 262,7 млрд. динара учествују са 13,4% и остварењем од 116,8% од планираних.

Донације у износу од 43,6 млрд. динара учествују са 2,2% у структури остварених прихода и примања буџета и остварењем од 93,6% од планираних.

Расходи и издаци буџета, издаци за отплату главнице (у циљу спровођења јавних политика) и издаци за набавку финансијске имовине (у циљу спровођења јавних политика) Републике Србије за 2023. годину извршени су у износу од 2.140,0 млрд. динара, односно 100,4% у односу на план, од чега укупни расходи и издаци ван система извршења буџета износе укупно 71,2 млрд. динара.

У структури расхода и издатака расходи за запослене учествују са 19,9% у укупним расходима и издацима, што износи 424,3 млрд. динара, односно 101,8% у односу на план.

Расходи за коришћење услуга и роба учествују са 9,1% у укупним расходима и издацима, што чини износ од 193,3 млрд. динара, односно 106,0% у односу на план.

Расходи по основу отплате камата, у структури расхода и издатака, учествују са 6,9%, што износи 147,1 млрд. динара, односно 98,9% у односу на план.

Субвенције у структури расхода и издатака учествују са 9,4% или 202,9 млрд. динара, односно 89,7% у односу на план.

Дотације међународним организацијама у структури расхода и издатака учествују са 0,5%, што чини износ од 10,4 млрд. динара, односно 93,0% у односу на план.

Трансфери осталим нивоима власти учествују са 5,7% у укупним расходима и издацима, што чини износ 120,5 млрд. динара, односно 106,9% у односу на план.

Дотације организацијама за обавезно социјално осигурање учествују са 13,2% у укупним расходима и издацима, што износи 283,7 млрд. динара, односно 107,1% у односу на план.

Остале дотације и трансфери учествују са 0,2% у укупним расходима и издацима, што чини износ од 5,1 млрд. динара, односно 101,0% у односу на план.

Социјално осигурање и социјална заштита из буџета у структури расхода и издатака учествује са 7,5%, што износи 160,7 млрд. динара, односно 104,2% у односу на план.

Остали текући расходи у структури расхода и издатака учествују са 2,4%, што износи 52,6 млрд. динара, односно 92,6% у односу на план.

Издаци за нефинансијску имовину учествују са 20,8% у укупним расходима и издацима, што чини износ од 444,7 млрд. динара, односно 98,3% у односу на план.

Издаци за отплату главнице (у циљу спровођења јавних политика) учествују са 1,1%, односно са 23,8 млрд. динара у укупним расходима и издацима, а извршени су у износу од 97,3% у односу на план.

Издаци за набавку финансијске имовине (у циљу спровођења јавних политика) учествују са 3,3%, односно са 70,6 млрд. динара у укупним расходима и издацима, а извршени су у износу од 93,5% у односу на план.

Извештај о остварењу прихода и примања и извршењу расхода и издатака за 2023. годину, дат је у прилогу.

IV. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Утврђени приходи и примања, расходи и издаци буџета Републике Србије за 2023. годину, његово извршење, обим задуживања за потребе финансирања конкретних пројеката и давање гаранција, коришћење донација, пројектних зајмова, коришћење прихода од продаје добара и услуга буџетских корисника, који су приказани у Предлогу закона, опредељени су разлозима који су условили његово доношење (члан 1).

У члану 2. Предлога закона дати су укупни приходи и примања по основу продаје нефинансијске имовине буџета Републике Србије за 2023. годину у износу од 1.961,2 млрд. динара, од чега остварени приходи и примања од продаје нефинансијске имовине у систему извршења буџета износе 1.890,0 млрд. динара, док укупни расходи и издаци за набавку нефинансијске имовине буџета Републике Србије за 2023. годину износе 2.045,5 млрд. динара, од чега извршење расхода и издатака за набавку нефинансијске имовине у систему извршења буџета износе 1.974,3 млрд. динара. Буџетски дефицит за 2023. годину остварен је у износу од 84,3 млрд. динара.

Издаци за отплату главнице (у циљу спровођења јавних политика) износе 23,8 млрд. динара, а издаци за набавку финансијске имовине (у циљу спровођења јавних политика) износе 70,6 млрд. динара. У Рачуну прихода и примања, расхода и издатака, утврђен је укупан фискални дефицит у износу од 178,7 млрд. динара. У Рачуну финансирања утврђена је позитивна промена стања на рачуну (повећање готовинских средстава) у износу од 136,5 млрд. динара.

У члану 3. Предлога закона приказана су средства за финансирање буџетског дефицита у износу од 84,3 млрд. динара, отплату главнице и набавку финансијске имовине у циљу спровођења јавних политика и отплату главнице по основу дугова домаћим и страним зајмодавцима за директне и индиректне обавезе Републике Србије у укупном износу од 623,3 млрд. динара, а обезбеђена су из зајмова домаћих и међународних комерцијалних и мултилатералних финансијских институција и иностраних влада, кроз емитовање државних хартија од вредности (записи и обвезнице емитоване на домаћем финансијском тржишту у домаћој и страној валути) и примања од продаје финансијске имовине, у укупном износу од 844,1 млрд. динара, па је остварена позитивна промена стања на рачуну (повећање готовинских средстава) у износу од 136,5 млрд. динара.

Чланом 4. Предлога закона распоређени су укупни расходи и издаци, укључујући издатке за отплату главнице дуга у укупном износу од 2.668,8 млрд. динара, афинансирани су из свих извора финансирања и исказани су по корисницима и програмима у колони 12.

Чланом 5. Предлога закона прописује се да овај закон ступа на снагу осмог дана од дана објављивања у „Службеном гласнику Републике Србије”.

V. ПОТРЕБНА СРЕДСТВА ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.